Source: http://monadirtu.ro/2018/05/07/monday-memo-156-banii-si-legea/
Timestamp: 2018-07-21 20:56:13+00:00
Document Index: 1393062

Matched Legal Cases: ['CCR ', 'CSM ', 'CCR ', 'CCR ', 'CCR ', 'Articolul 305', 'CCR ']

MONDAY MEMO #156 / Banii și legea – Mona Dîrțu
MONDAY MEMO #156 / Banii și legea
1./BANII EUROPEI & DOMNIA LEGII. S-a întâmplat: Comisia Europeană a propus, oficial, ca alocările din bugetul 2021-2027 să fie condiționate de respectarea statului de drept. Iată:
Vizate direct sunt Polonia și Ungaria, țări care pe de o parte absorb zeci de mld. euro bani europeni (în ultimii ani, 61% respectiv 55% din investițiile în infrastructura celor două țări au fost acoperite de Bruxelles) iar de cealaltă adoptă legi care îngrădesc justiția, presa, ONG-urile (indirect, vizate sunt România, Bulgaria și orice altă țară ispitită de iliberalism);
Măsura i-ar mulțumi pe politicienii din țările net-contributoare la bugetul UE, frustrați să vadă banii europeni cheltuiți de guverne cu discurs vădit anti-european. “Riscul e ca această măsură”, scrie politico.eu, “să agraveze însăși problema pe care UE vrea să o rezolve”, adâncind și mai mult fisura dintre cele două jumătăți ale continentului;
+ În România, publicații precum g4media.ro au anunțat cu entuziasm vestea; lucrurile sunt, însă, complicate. Vorbim deocamdată de o propunere (cu șanse de a fi adoptată, dar totuși o propunere); de faptul că stabilirea unei “metodologii de aplicare” se va dovedi, probabil, sămânță de frecușuri între țările membre; plus că pedeapsa pentru guvernele care azi subordonează justiția politicului ar urma să fie resimțită de țările lor cândva, prin 2021-2027;
+ Board-ul editorial al The New York Times reamintește că – deși tentantă – ideea de a schimba comportamentul unei guvernări prin sancțiuni economice nu s-a dovedit tocmai eficientă în trecut; menționează în schimb, ca model de bună practică, MCV-ul impus României & Bulgariei;
+ Viitorul buget UE – a cărui aprobare ar putea dura până la 2 ani – înseamnă mult mai mult, totuși, decât domnia legii: are impact asupra fermierilor și a Big Pharma; asupra clusterelor; asupra administrațiilor locale. O evaluare a câștigătorilor și perdanților acestui prim draft de buget, aici.
2./UN JURNALIST HOTNEWS descrie, într-un scurt articol publicat de ziua presei, o tendință periculoasă, arareori reclamată public de jurnaliști: secretomania guvernamentală. Claudia Pîrvoiu, care e acreditată de ani buni la Palatul Victoria, vorbește despre funcționari care se tem să discute cu presa; despre un purtător de cuvânt al Guvernului care “nu are mandat să răspundă la întrebări; la nicio întrebare”; și arată, în final, cum “jurnaliștii sunt ținuți ocupați”, pierzându-și timpul “pentru a obține informații banale despre programul unui demnitar”.
Personajele care țin închis robinetul informațiilor publice sunt, cf. lui Pîrvoiu, Anca Alexandrescu, omul de comunicare al lui Liviu Dragnea, și Darius Vâlcov, consilier al premierului Dăncilă.
Observație personală: Cam tot ce primim, ca informație, de la cei care administrează țara e livrat în “declarații pe picior” – făcute, la ieșirea dintr-o ședință/eveniment, de Liviu Dragnea și de alți câțiva oficiali autorizați – sau în mediu controlat, la posturi TV favorabile, unde politicienii puterii își pot transmite mesajele fără riscul unor întrebări inconfortabile. Rezultă, astfel, niște citate circulate apoi ad litteram în toată presa; conferințele de presă la care să aibă acces jurnaliști de toate felurile sunt o raritate; iar interviurile 1:1, în care politicienii vin să explice în fața publicului decizii pe teme majore – justiție, fiscalitate, pensii – și răspund, apoi, la întrebări dificile, sunt pur și simplu inexistente.
3./PREȘEDINTELE IOHANNIS a trimis întregul pachet de legi ale justiției la Curtea Constituțională – și a anunțat că sesizează, în paralel Comisia de la Veneția. În declarația oficială, care începe cu “haideți să ne amintim cum am ajuns până aici […], cu acea infamă OUG 13”, președintele cere CCR să nu se grăbească – și “să lucreze împreună cu Comisia de la Veneția”. Prin aceste mutări, șeful statului suspendă, până la o nouă decizie CCR, obligativitatea de a promulga în 10 zile – sau de a trimite la reexaminare – legile aprobate de parlament.
+ Digi24.ro: opiniile fostului președinte CCR, Augustin Zegrean, despre anunțul președintelui Iohannis.
4./ROMÂNIA E DOAR O BULINĂ MICĂ pe harta exporturilor de oțel ale UE către SUA, amenințate de președintele Trump cu taxe vamale de 25% (nu e cazul să ne comparăm cu Germania, Olanda ori Franța, dar totuși exportăm mai mult decât Polonia ori Ungaria). Săptămâna trecută, Trump a prelungit scutirea de taxe vamale pentru oțel și aluminiu – pe care cu greu s-a înduplecat să o acorde UE și altor aliați – pentru doar 30 zile; un termen pe care Bruxelles-ul l-a primit cu iritare, de vreme ce accentuează incertitudinea și reconfirmă poziția protecționistă a Casei Albe. Detalii și context sintetic, pe axios.com.
+ Lecția de istorie economică: ce ne învață trecutul despre războaiele comerciale, într-o ediție recentă a Planet Money (foarte bun episodul; 21 min.).
5./DISPUTA GUVERN-BNR, pe care președintele a încercat fără succes s-o medieze, s-a mutat în cabinetul lui Liviu Dragnea; nici premierul Dăncilă, nici guvernatorul Isărescu nu au dat declarații după discuțiile de joi.
A răspuns întrebărilor, la ieșire, doar Liviu Dragnea. Mesajul-cheie: “S-a convenit că principalele cauze pentru creșterea inflației […] sunt factori exogeni”, fără legătură cu politicile guvernamentale.
Senatorul Florin Cîțu (PNL-București) ne îndeamnă să așteptăm, totuși, și poziția BNR: “Dacă rămânem cu concluzia lui Liviu Dragnea ar însemna să negăm tot ceea ce spune banca centrală în comunicate oficiale de un an de zile”.
+ Context: Citiți, pe profit.ro, o analiză consistentă a contextului macro în care au apărut tensiunile dintre guvern și banca centrală (ultima săgeată trimisă de Liviu Dragnea datează din 20 aprilie; el acuza BNR, atunci, de acțiuni coordonate cu președinția și partidele de opoziție). Iar pe hotnews.ro aveți câteva informații despre “ce s-a discutat joi în spatele ușilor închise”.
+ Off topic? Cu câteva zile înainte de întâlnirea Guvern-BNR, senatorii PSD au propus trecerea în regim de urgență a Arenelor BNR și a unui stadion din proprietatea băncii centrale în cea a Ministerului Tineretului.
6./A ÎNCEPUT MODIFICAREA CODURILOR PENALE. Se ocupă de asta așa-numita comisie Iordache (proiectul + o sinteză a modificărilor, pe hotnews.ro). Printre schimbările propuse: denunțurile trebuie făcute într-un termen de 6 luni de la comiterea faptei; mărturia mincinoasă e redefinită în favoarea inculpatului; grupul infracțional organizat e, de asemenea, redefinit, la fel și abuzul în serviciu; datele/dovezile care nu privesc fapta cercetată trebuie distruse în 30 de zile.
+ Punct de vedere: în esență, spune Forumul Judecătorilor – care a publicat analize comparative pentru CP și CPP – ar fi vorba de “o involuție, […] fiind evidentă schimbarea de paradigmă de la o justiție penală care protejează victimele infracțiunii la un nou concept care plasează inculpatul într-o poziție privilegiată”. De urmărit.
+ Mențiune specială: studenții la Drept de la Universitatea București și-au spus, și ei, punctul de vedere; e neobișnuit ca asociațiile studențești ia poziție publică față de modificări legislative.
7./CEI CARE PLEACĂ & CEI CARE SE ÎNTORC. Două reportaje în oglindă despre o țară care traversează cea mai profundă criză a forței de muncă din istoria ei: unul despre viitorul văzut prin geamul autocarelor cu care românii încă părăsesc țara (recorder.ro) și celălalt despre un tânăr care, după 13 ani de Italia, vrea să se întoarcă acasă și să-și deschidă o afacere (decatorevista.ro). Și, în completarea celor două reportaje, două cifre:
+41% Creșterea sumelor trimise acasă de românii din diaspora în 2017 – adică a “remitențelor migranților”, cum li se spune în limbaj tehnic. Vorbim de 4,94 mld. dolari, cel mai mare nivel din istorie.
19,4% Procentul românilor care nu-și pot plăti la timp facturile curente (termenul statistic e “rata populației aflată în stare de deprivare materială severă”). De notat: suntem pe direcția bună (în 2016 procentul era de 23,8%) dar mai avem drum lung până să atingem media UE, care-i de trei ori mai mică.
8./A MURIT DOINA CORNEA, vocea aceea clară, curajoasă, care “a fost, singură, societatea civilă a unei țări care nu cunoștea încă definiția acestei noțiuni”, după cum o descrie Ana Blandiana. În anii ’80, Doina Cornea a trimis clandestin, la Europa Liberă, zeci de scrisori în care denunța regimul Ceaușescu și a răspândit manifeste de solidaritate în ’87, după revolta muncitorilor de la Brașov. A fost dată afară din facultate, închisă câteva săptămâni, ținută în arest la domiciliu până în decembrie ‘89.
9./UN LAPTOP DISTRUS GĂSIT ÎN BOSCHEȚI, un fișier excel parolat, salvat cu numele evb (de la “evidența banilor”, adică a donațiilor/mitei primite) și un mecanism clasic prin care trei personaje din administrația locală – numite “președintele”, “paznicul banilor” și “baronul de Iclod” – canalizează banii guvernamentali către pușculițele celor mai mari două partide din România. Nu e ficțiune; povestea întreagă + un infografic al mecanismului, pe PressOne.
CÂND PICI ÎNTRE ȘEFUL TĂU ȘI ȘEFUL ȘEFULUI TĂU. Se poate întâmpla să te trezești într-un astfel de loc, care devine periculos atunci când cei doi sunt în conflict deschis. “Cum navighezi într-o astfel de situație?”, întreabă Harvard Business Review – după care așterne trei scenarii, trei sfaturi, o listă de “așa da”, una de “așa nu” + două studii de caz.
CODUL FISCAL PENTRU INDEPENDENȚI în ediție revizuită și adăugită – așa cum a fost el decriptat de o jurnalistă “cunoscută pentru expertize și diagnoze culturale” și de-o ilustratoare care se autodescrie drept “una jumătate designer grafic, un sfert ilustratoare și o pătrime autoare de benzi desenate”. Cu exemple, socoteli la bănuț & desene din acelea de care nu veți găsi niciodată pe site-ul ANAF.
AVEM UN MUZEU AL ANTREPRENORIATULUI. Sau, mai corect zis, o expoziție care a fost deschisă câteva zile în București și pe care organizatorii – CITR Group – promit că o vor face itinerantă. Pe lângă secțiunile “contemporani” și “noua generație” (numele celor selectați, în text) proiectul include și o secțiune de antreprenori interbelici (“fondatorii”).
CONTRIBUȚIILE, BILANȚ POST-TRANSFER. Pentru circa 80% din cele 6,3 mil. contracte de muncă înregistrate în REVISAL au fost operate, în primele trei luni, majorări de salarii brute – astfel încât angajații să nu resimtă transferul contribuțiilor. “Este foarte probabil”, scrie profit.ro citând experți EY, ca și “firmele care așteptau o legislație mai fermă să renunțe la sistemul de prime și să majoreze în schimb salariile brute ale angajaților”. Spre reamintire: pe de o parte parlamentarii au tot amânat aprobarea OUG 79, în baza cărora s-a făcut transferul; iar de cealaltă, Inspecția Muncii a început controalele, dând în două săptămâni amenzi de peste 1,2 milioane de euro.
PREVENIRE.GOV.RO e un site cu informații – ministerul de resort, MMACA, îl numește “portal” sau “platformă” – despre Legea prevenirii; scopul declarat al întregului demers (lege + site) e “să schimbăm percepția asupra relației antreprenor – stat”. Dacă aveți nelămuriri, dați feedback; găsiți un chestionar pe pagina de gardă, jos, sub hartă (sau aici).
ANII DE ANTREPRENORIAT ar putea fi considerați vechime în muncă – după algoritmul “3 ani de antreprenoriat = 1 an de muncă”, cf. unui proiect de lege care argumentează că astfel de propuneri există și în Parlamentul European, ”în așa fel încât antreprenorilor să li se recunoască activitatea depusă, în condițiile în care cotizează la sistemul de asigurări sociale de două ori, dată în calitate de angajatori și a doua oară prin contribuția aferentă angajatului”. Nu e clar, totuși, de ce 3 ani antreprenoriali = 1 an de muncă.
“SPAIMA SILICON VALLEY” e o daneză de 50 de ani pe nume Margrethe Vestager, comisar european pentru concurență – căreia The New York Times îi face un profil din care răzbat ușoare note de invidie americană în fața unei UE care, cu toată birocrația și anchiloza, e lider în materie de protecție a datelor personale (probabil că dacă companiile din Big Tech își aveau sediul în UE, rolurile erau inversate). Deciziile luate de Vestager împotriva Apple, Facebook, Google și Qualcomm au făcut din această femeie “o celebritate internațională în materie de reglementare, dacă nu cumva formularea aceasta e un oximoron”. De citit.
CURSA PENTRU INTELIGENȚA ARTIFICIALĂ e “o nouă cursă a înarmărilor”, scrie Quartz – una în care “bătălia dintre superputeri va defini generațiile tehnologice ce vor veni”. Doar că, în ciuda “narațiunii duopolului”, în această cursă s-au înscris numeroase țări; în primele luni ale acestui an au fost anunțate o mulțime de proiecte finanțate de guverne; lista celor mai importante, aici.
UN INTERVIU LUNG ȘI FASCINANT cu Jeff Bezos, în care intervievator e Mathias Döpfner, CEO al grupului european de presă Axel Springer. Printre altele, Bezos explică de ce a cumpărat totuși Washington Post, deși nu-i trecuse niciodată prin minte să cumpere un ziar.
ȘTIȚI REFRENUL: SCHIMBAȚI PAROLA. De data asta la contul de Twitter; compania a anunțat, într-o postare pe blog, că a găsit un bug în sistemul de criptare a parolelor celor 330 mil. utilizatori – și că, deși nu există indicii de hacking, recomandă schimbarea lor.
Colecționarii de viniluri au cheltuit în 2017 peste 200 mil. $, cf. BBC.
Spamul a împlinit 40 de ani: aflăm, dintr-un video simpatic de 1:33 min., cine l-a inventat și de ce l-a botezat așa.
Ce s-a întâmplat la conferința dezvoltatorilor Facebook, aici.
Și ce așteptăm de la conferința dezvoltatorilor Google, care începe pe 8 mai.
UN AN CU MACRON. Reuters face un bilanț sintetic [analiză + grafice] al primului an de mandat al președintelui francez: câteva semne bune, deși încă neconcludente, de înviorare economică; mai mulți antreprenori noi decât în administrațiile precedente; plus creșteri incontestabile la “soft power”. La minusuri, scăderea competitivității a continuat iar creșterea economică încă nu se vede în portofele. De ce e important ce se întâmplă în Franța? Pentru că e a doua economie din zona euro.
NOI, ROMÂNII, SUNTEM PE PRIMUL LOC ÎN EUROPA, cu 40%, într-un top al “diminețoșilor”, urmați la mare distanță – cu 29% – de francezi (cf. studiului “Living in Europe 2018”, făcut de E.ON & Kantar EMNID, care ia în calcul 10 țări europene). Cei mai morocănoși când sună ceasul dimineața? Nemții: 31% dintre ei spun că în prima oră după trezire nu numai că nu vor să vorbească, dar nici nu vor să audă pe cineva vorbind cu ei (comunicatul de presă al E.ON nu dă prea multe detalii despre cum a fost făcută cercetarea; iar studiul complet n-am reușit să-l găsesc).
RADIO EREVAN TRANSMITE, în sunet de vuvuzele, revoluția de catifea în variantă armeană (“arată mai degrabă a carnaval decât a revoluție”, comentează The Economist). Liderul opoziției, Nikol Pașinian, urmează să fie desemnat pe 8 mai premier – cf. Armenpress – la capătul a săptămâni de proteste de stradă care au culminat, zilele trecute, cu o campanie de nesupunere civică (drumuri blocate de protestatari, greve, aeroport paralizat etc.).
CINCI MINUTE/ZI. Timpul de citit cărți al românului statistic, cf. Eurostat; egal cu al austriacului și al italianului. Campioni sunt estonienii, cu 13 min./zi – iar codași sunt, surprinzător, francezii (și ca număr de minute de lectură, și ca procent de populație cititoare de carte).
“AM TRAS CU OCHIUL ÎN VIEȚILE SECRETE ALE CREIERULUI și-un mic tur introductiv în cosmos, am înțeles mai multe despre lumea păsărilor și-a plantelor, am dat o tură prin istoria științei, după care ne-a luat amețeala printre explicații și întrebări demente, la care știința găsește, însă, mai mereu câte-un răspuns”. Cu alte cuvinte, șapte cărți despre știință, frumos recenzate de Scena9.ro.
PIERZI TIMP? CÂT? ȘI DE UNDE ȘTII? Articolul din Fast Company începe cu câteva lămuriri despre dopamina pe care-o primim de fiecare dată când tăiem câte ceva din to-do-list, după care trece la lucruri serioase, listând cinci chei de verificare & soluții la concluzia “iar s-a dus ziua și n-am făcut nimic” (soluția mea favorită e #5).
+ Dacă uneori procrastinăm, cu siguranță există un motiv serios, altul decât lenea sau lipsa de responsabilitate; de exemplu vreo regulă autoimpusă care nu dă rezultate. Autoarea articolului ne sugerează să identificăm cauza și să ne regândim strategia.
DACĂ VĂ ÎNTREABĂ COPILUL CUM ERA VIAȚA ÎN COMUNISM, există un ghid bun – “Partidul te vrea tuns” – ilustrat de artiști români. Pe lângă grafică, include texte explicative pentru fiecare secvență istorică – iar la final sunt câteva pagini despre miturile epocii (de ex. “toată lumea avea locuință” sau “nu exista șomaj”). Proiectul e făcut de un ONG, Forum Apulum, care zilele astea adună donații (SMS/transfer bancar) pentru a-l tipări și apoi distribui prin școli; de la 50 lei în sus primiți acasă, prin poștă, versiunea tipărită.
ULTIMELE LOCURI LA ATELIERUL DE SCRIERE pe care-l fac, de câțiva ani buni, alături de Fundația Friends For Friends – și care e programat săptămâna care vine (17-18 mai 2018).
De ce-ați veni?
Ca să măriți un pic feliuța aceea îngustă, roșu-violacee, din graficul alăturat. Despre ce discutăm în cele două zile de atelier & restul detaliilor, aici. Vă aștept.
17 minute de lectură
1./A VENIT CONFIRMAREA. Comisia de la Veneția, care și-a publicat vineri opinia preliminară pe cele trei legi ale justiției, confirmă – cu toată autoritatea sa în chestiuni constituționale – ceea ce spun de aproape un an încoace cei care contestă schimbările de legislație: că PSD/ALDE/UDMR slăbesc independența și capacitatea operațională a justiției.
Documentul se încheie cu o listă de 9 recomandări. Printre ele: păstrarea președintelui și a CSM în procedura de numire a procurorilor șefi; eliminarea constrângerilor care îngrădesc libertatea de exprimare a magistraților; renunțarea la schema de pensionare anticipată, dacă se constată că aceasta ar bulversa sistemul judiciar (Antena 3 numește toate aceste observații “laude”);
În prezent, legile s-au reîntors la CCR, după multiplele sesizări de neconstituționalitate făcute, din decembrie încoace, de PNL/USR/PMP; de președinție; și de Înalta Curte de Casație și Justiție:
L303 (statutul magistraților): 8 sesizări de neconstituționalitate + o cerere de reexaminare;
L304 (organizarea judiciară): 7 sesizări de neconstituționalitate + o cerere de reexaminare;
L317 (organizarea și funcționarea CSM): 7 sesizări de neconstituționalitate + o cerere de reexaminare;
Un paragraf usturător despre inconsecvența CCR [pct. 56]: printr-o decizie recentă (cea legată de revocarea șefei DNA) judecătorii constituționali au decis că președintele are un rol ceremonial în numirea procurorilor șefi, în vreme ce în 2005 susțineau că “rolul președintelui în procedura de numire […] nu poate fi pur formal”;
“Obligatoriu trebuie să ținem seama de aceste precizări [ale Comisiei]”, spunefostul șef al CCR, Augustin Zegrean. ”Sunt oameni foarte bine pregătiți profesional, care au democrația în sânge. Dacă nu [ținem] seama de ei, atunci plecăm din Europa”.
Spre reamintire: programul de guvernare promite “modernizarea legislației privind sistemului judiciar, astfel încât acesta să fie asemănător cu cele din statele membre ale UE”; semnalele dinspre UE spun, iată, cu totul altceva;
Președintele Iohannis a cerut oficial parlamentului, într-o declarație făcută vineri, să nu ignore recomandările comisiei (care în octombrie își va publica atât raportul final pe cele trei legi ale justiției cât și opiniile privind codurile penale);
Prima reacție a coaliției: o declarație ireverențioasă a lui Călin Popescu-Tăriceanu (ALDE-București) la adresa competenței experților constituționali ai Comisiei de la Veneția (care e un organism consultativ al Consiliului Europei). În 2006, același Tăriceanu descria Consiliul Europei ca pe “o școală a democrației” cu rol cheie în “destinul european al României”.
DUPĂ ADOPTAREA NOULUI CODULUI PENAL, care-a fost urmată de o maree de reacții instituționale și civice, lucrurile o vor lua săptămâna aceasta – inevitabil – într-o direcție sau alta. Opțiunile lui Liviu Dragnea de a dezincrimina în timp util abuzul în serviciu – pentru care a fost condamnat de prima instanță – sunt mai puține și mai proaste decât înainte de victoria de miercuri. În același timp, sesiunea parlamentară extraordinară se încheie pe 19 iulie, pe masă sunt o mulțime de alte legi controversate – iar șeful PSD a scos din nou pe masă opțiunea suspendării președintelui, anunțând că azi va lua o decizie. Pe rând:
1./DEZINCRIMINAREA ABUZULUI & ALTE 200+ MODIFICĂRI. Codul Penal, care a trecut cu avantaj de doar două voturi, nu-și va produce efectele decât după ce parcurge tot circuitul instituțional. A fost deja atacat de Curtea Supremă și de PNL&USR la Curtea Constituțională (CCR), care a anunțat și data dezbaterii: 17 septembrie. Va mai dura, deci: infracțiunea pentru care Dragnea a fost condamnat nu prea are cum să fie dezincriminată înainte de sentința finală, care e așteptată în această toamnă (legile justiției, de ex., încă nu sunt promulgate, deși s-au scurs două anotimpuri de la adoptare). În plus, votul din parlament a tăiat definitiv de pe listă opțiunea cea mai bună a lui Liviu Dragnea: dezincriminarea instant, prin OUG. Ce s-a întâmplat, concret:
Cum s-a votat. Codul Penal al României – care are afectează totuși întreaga țară, nu doar pe șeful PSD – a trecut cu o diferență de două voturi, după ce UDMR a decis să se abțină (la Codul de Procedură Penală, UDMR a votat “pro”). Există și o problemă tehnică: trei dintre deputații “pro”, scrie g4media.ro, n-ar trebui să mai fie în parlament din motive de incompatibilitate (vorbim de decizii definitive în instanță). Prin urmare, apare întrebarea dacă adoptarea a fost făcută cu respectarea legii.
Ce s-a schimbat. Au fost operate 237 de modificări pe o lege fundamentală care fusese reformată din temelii în 2013 (“s-a lucrat atât de mult la actualele coduri […] și acum se fac praf”, a spus fostul președinte CCR). Cele mai nocive dintre dezincriminări le găsiți, sintetizate, într-un text Digi24 și un video VICE [5 min.]. De știut: pe lângă Codul Penal, a fost modificată și Legea 78 privind fapte de corupție (a fost dezincriminată, de exemplu, obținerea de foloase necuvenite pentru terți).
Reacții interne. Au fost prompte și au venit din toate direcțiile: Parchetul General; DNA; Forumul Judecătorilor; AmCham Romania, AHK, Confederaţia Patronală Concordia şi RBL; AOAR; CNIPMMR; APADOR-CH etc. Mediul de business a explicat, în comunicatele din linkuri, cum afectează noile prevederi companiile.
Reacțiile externe au fost, și ele, neîntârziate: pe lângă obișnuitul “urmărim cu îngrijorare”, UE a spus, în premieră, că “nu vom ezita să acționăm” (România e încă sub supraveghere MCV, spre deosebire de Ungaria și Polonia). Cât despre Comisia de la Veneția, a dat CCR un răspuns acru (“aș dori să vă reamintesc că, într-un stat democratic […] criticarea deciziilor Curții Constituționale este permisă”) și a anunțat că-și va face publică opinia privind Codul Penal pe 19 octombrie, adică la o lună după decizia CCR (secretarul general al Consiliului Europei ceruse României să aștepte opinia Comisiei de la Veneția înainte să facă vreo mutare ireversibilă).
Presa a reacționat mai țintit – și mai eficient – decât de obicei: Republica.ro a publicat lista integrală a celor care au votat “pro”, cu tot fotografii; Digi24.ro a intervievat șase parlamentari care, după cum puteți vedea în video, sunt incapabili să descrie măcar modificările votate (necum să le mai și justifice); iar Recorder.ro i-a întrebat pe deputații minorităților, care au fost esențiali la votul în plen, de ce-au votat pentru.
Reacțiile cetățenești s-au diversificat și ele: câțiva clujeni și-au așteptat parlamentarii pe aeroport chiar a doua zi după vot (vezi justificările șefului UDMR); au apărut proteste de tip nou (blocarea trecerilor de pietoni); au început să circule scrisori publice personalizate către un parlamentar sau altul (un exemplu relevant: mesajul lui Cristian Neagoe către un parlamentar PSD pe care-l cunoaște personal); iar Facebook-ul s-a umplut de comentarii din care reiese că mulți oameni – mai mulți ca înainte, oricum – au început să ceară socoteală parlamentarilor lor.
+ MINI-GHID DE URMĂRIT PARLAMENTARII. Am făcut și eu o listă de linkuri din care puteți afla singuri, de pe site-urile oficiale, cine vă sunt deputații și senatorii; cum anume votează o lege sau alta; cum îi puteți contacta. O găsiți aici, cu trimiteri către legile controversate din ultima lună. (more…)
MONDAY MEMO #164 / Până la capăt
1./“MERGEM PÂNĂ LA CAPĂT”. În ciuda a tot și a toate, parlamentarii PSD-ALDE se pregătesc să schimbe, în sesiunea extraordinară convocată pentru 1-19 iulie, Codul Penal; printre cele mai controversate propuneri e cea privind abuzul în serviciu (infracțiunea pentru care șeful PSD a fost condamnat în primă instanță la 3,6 ani închisoare cu executare).
Abuzul în serviciu. Propunerea care va merge la vot e stabilită în comisia Iordache, care a lucrat susținut și săptămâna trecută. Presa a consemnat mai multe propuneri, mare parte dintre ele în direcția scăderii pedepsei cu închisoarea și a stabilirii unui prag financiar. Altfel, Europa FM a verificat afirmațiile justificative făcute de liderii PSD-ALDE, care susțin că 90% dintre dosarele de corupție au la bază acest articol “neconstituțional” și “sovietic”, cum l-a numit Liviu Dragnea (care le-a cerut scuze “miilor de români care stau în pușcărie” din cauza lui). Afirmația cu 90% e însă falsă: în 2017, doar 10%din totalul de 1.300+ persoane trimise în judecată pentru corupție erau acuzate de abuz în serviciu.
Articolul 305: DIICOT a făcut o primă estimare de impact pentru una dintre modificările deja operate în Codul de Procedură Penală (CPP): peste 4.700 de dosare ar putea fi clasate dacă intră în vigoare art. 305 (cel care limitează urmărirea penală la un an, dacă în acest interval nimeni nu este trimis în judecată). CPP a fost deja atacat la CCR de PNL&USR; de asemenea, Parchetul General susține că în noua formulă există 33 de prevederi neconstituționale.
Ultimul apel al ambasadelor. Săptămâna trecută 12 ambasade aliate au semnat un apel pentru păstrarea actualei legislației penale (iar acesta e un semn, comentează Liviu Avram, că “negocierile discrete” au eșuat). Răspunsul Bucureștiului, care altfel invocă insistent directive UE pentru a-și justifica inițiativele, a fost în nota obișnuită: parlamentul este ales de popor, deci europenii să-și vadă de treaba lor. Ba chiar MAE a spus că “întărirea statului de drept și lupta împotriva corupției fac parte din prioritățile asumate prin programul de guvernare 2018-2020” (lucru neadevărat; lupta anti-corupție nici măcar nu e menționată în programul de guvernare).
+ Protocoalele DNA-SRI. Șeful Senatului i-a cerut joi vicepreședintelui Comisiei Europene să condamne public protocoalele încheiate între DNA și SRI; cu o zi înainte, Călin Popescu-Tăriceanu depusese – alături de Liviu Dragnea – un proiect de legepentru desecretizarea documentelor care au stat la baza unei hotărâri CSAT din 2005 privind combaterea corupției (șeful CSAT de atunci, Traian Băsescu, neagă că acea hotărâre ar fi privit SRI).
2./CUM MAI STĂM CU DATELE MACRO. Veniturile bugetare cresc, dar nu pot face față creșterii galopante a cheltuielilor, scrie Constantin Rudnițchi, care observă un fapt straniu: de câteva luni, datele privind execuția bugetară nu mai sunt publicate pe site-ul Ministerului de Finanțe la 25 ale lunii, cum s-a întâmplat ani de-a rândul (publicarea a fost împinsă pe 26 ale lunii, iar ultimele date au fost publicate abia pe 27 iunie – zi în care, coincidență sau nu, s-a votat moțiunea). De ce e important? Pentru că analiștii, inclusiv cei externi, au calendarul lor și-și iau deciziile și în funcție de astfel de date.
Detalii privind execuția bugetului general consolidat, pe hotnews.ro; deficitul bugetar a ajuns la 0,88% din PIB, de trei ori și jumătate mai mult față de ianuarie-mai 2017 (în prezent, două treimi din buget se cheltuiesc pe salarii și pensii – iar ponderea nu are cum să scadă, de vreme ce de la 1 iulie a crescut din nou, cu 10%, punctul de pensie).
De ce crește ROBOR și se depreciază leul, o analiză profit.ro.
Față de mai 2017, încrederea macro în economia României a scăzut cu 25,1 puncte, anunță CFA; detalii privind previziunile pentru euro/inflație pentru mai 2019, pe cursdeguvernare.ro.
+ “Politicienii care arată cu degetul spre BNR trebuie să-și clarifice faptul că ei contribuie la inflație prin politicile pe care le concep. Câteodată au fost principalii contributori”, scrie Lucian Croitoru, consilierul guvernatorului BNR, într-un comentariu care se dovedește cu mult mai interesant decât titlul ales: “O perspectivă asupra inflației în România”. (more…)
MONDAY MEMO #163 / Cu sau fără OUG 13-bis?
1./ORDONANȚĂ & MOȚIUNE. După câteva zile în care plutit în aer varianta modificării Codului Penal prin ordonanță sau asumarea răspunderii guvernului, Călin Popescu-Tăriceanu (ALDE) a spus luni că nu e cazul; Kelemen Hunor (UDMR) s-a pronunțat și el împotrivă. Câteva ore mai târziu, Liviu Dragnea a declarat “exclusă” ordonanța (și totuși, neîncrederea publică persistă). Urmează, cf. lui Dragnea, o sesiune parlamentară extraordinară.
Vă reamintesc miza nr. 1 a PSD: dezincriminarea rapidă a abuzului în serviciu. E evident de ce ordonanța era calea cea mai eficientă: o OUG ar intra în vigoare imediat, deci în timp util pentru apelul lui Liviu Dragnea împotriva condamnării la 3,5 ani închisoare cu executare (adoptarea via parlament trimite modificările în circuitul de contestare/promulgare – vezi legile justiției, care au fost aprobate în decembrie 2017 și nici azi nu sunt promulgate).
Declarația lui Tăriceanu, care până acum a acționat în sincronie cu PSD, e văzută drept un gest pregătitor pentru prezidențialele din 2019 (la care șeful ALDE intenționează, după toate probabilitățile, să candideze); sau drept instrument de negociere pentru susținerea moțiunii de cenzură de miercuri, speculează g4media.ro.
Matematica parlamentară arată însă că moțiunea n-are cum să treacă decât cu voturi de la PSD; iar ordinul lui Dragnea e ca social-democrații să fie prezenți, dar să nu voteze. Oricum ar fi, PNL poartă zilele astea negocieri cu diverse facțiuni parlamentare, inclusiv cu Victor Ponta.
+ Pentru miercuri, ziua moțiunii, se anunță felurite proteste civice la prânz – pietoni, bicicliști, motocicliști, automobiliști – dar nu în Piața Victoriei, ca de obicei, ci la Palatul Parlamentului. În social media au apărut îndemnuri la grevă prezidențială; la nesupunere civică (nu cumpărați nimic, nu plătiți taxe etc.); am văzut chiar și două anunțuri cu mici business-uri care dau liber angajaților, în caz că vor să participe la protest. (more…)
de Mona Dîrțu 3 months ago
MONDAY MEMO #157 / A doua cerere de demisie: Dăncilă rezistă
MONDAY MEMO #155 / Mize mari
MINI-GHID / Cum vă puteți verifica deputații și senatorii pe site-urile oficiale ale parlamentului